El responsable dels residus, d'acord amb l'article 8 del Decret 93/1999, de 6 d'abril, sobre procediments de gestió de residus, és aquella persona que, designada pel productor o posseïdor dels residus, desenvolupa les funcions de control, vigilància i informació en la gestió dels residus.
Aquesta persona ha de tenir els coneixements necessaris per al compliment de les seves tasques i, en tot cas, és un treballador de l'empresa que actua sota les ordres i directrius de l'empresari o societat productora o posseïdora dels residus.
La responsabilitat administrativa que es pugui derivar de l'activitat de gestió dels residus no recau sobre el «responsable dels residus», sinó sobre la persona productora o posseïdora dels residus, ja sigui persona física o jurídica, a qui el Text refós de la Llei reguladora dels residus, aprovat pel Decret Legislatiu 1/2009, de 21 de juliol, fa responsable de garantir la seva correcta gestió.
En aquest sentit, els articles 23 i 29.3 del Text refós de la Llei reguladora dels residus, estableixen que les persones productores i posseïdores dels residus estan obligades a garantir que els residus que generin o posseeixin es gestionin de manera correcta, és a dir, d'acord amb les prescripcions establertes a l'esmentada norma i mitjançant una persona gestora autoritzada.
L'incompliment d'aquestes obligacions dóna lloc a responsabilitats de caràcter administratiu que, en tot cas, recauen sobre els destinataris de les obligacions, és a dir, sobre la persona productora o posseïdora dels residus, i no sobre altres subjectes com ara el responsable dels residus.
Un tema ben diferent però és la responsabilitat penal en la qual es pot incórrer en matèria de residus, quan l'acte il·lícit comès constitueixi un delicte d'acord amb els articles 325 i següents del Codi Penal.
En aquest àmbit les responsabilitats recauen sobre la persona o persones físiques a qui es pugui imputar l'acte il·lícit penal.
En aquest cas, és possible processar penalment al responsable dels residus, sempre i quan hagi participat en la comissió del delicte.
El capítol III, del Títol Primer del Text refós de la Llei reguladora dels residus, aprovat pel Decret Legislatiu 1/2009, de 21 de juliol, regula la restauració d'espais degradats i recuperació de sòls contaminats i estableix un règim de responsabilitats per a la seva regeneració:
L'article 19 de l'esmentat Text refós, estableix que estan obligades a assumir el cost de les operacions de neteja i recuperació dels sòls contaminats i els espais degradats i, si escau, a elaborar a càrrec seu els estudis d'investigació i anàlisi de risc necessaris per a determinar aquestes operacions, les persones següents:
Segon: Subsidiàriament a les anteriors, i per aquest ordre, les persones posseïdores dels terrenys i les persones propietàries no posseïdores, que han de respondre de manera solidària en el cas que es tracti de més d'una persona.:.
Les persones causants de la contaminació d'un emplaçament resten obligades a sanejar-lo en funció de l'ús urbanístic que tenia quan el van transmetre, amb el que no es poden requerir mesures de sanejament complementàries vinculades als nous usos urbanístics del sòl, llevat que hagin estat promoguts per elles mateixes.
Així mateix, d'acord amb l'article 20 del Text refós, la declaració d'un sòl com a contaminat pot comportar la suspensió de l'executivitat dels drets d'edificació i altres aprofitaments del sòl que siguin incompatibles amb les mesures de neteja i recuperació del terreny que s'hi estableixin, fins que aquestes es duguin a terme o es declari el sòl com a no contaminat.
D'altra banda, la Llei 10/1998, de 21 d'abril, de residus, estableix al seu títol V la regulació bàsica estatal en matèria de sòls contaminats.
El règim d'obligacions i responsabilitats establert a la Llei 10/1998, de 21 d'abril, de residus estableix que la declaració d'un sòl com a contaminat comporta l'obligació de realitzar les actuacions necessàries de neteja i recuperació, i estableix els mateixos obligats a assumir el cost de les operacions que a Catalunya estableix el Text Refós de la Llei de Residus.
El Reial Decret 9/2005, de 14 de gener de 2005, pel qual s'estableixen la relació d'activitats potencialment contaminants del sòl i els criteris i estàndards per a la declaració de sòls contaminats regula les obligacions de les activitats potencialment contaminants del sòl i estableix els criteris que han de permetre la declaració de sòls contaminats per part dels organismes competents de les Comunitats Autònomes.
Entre altres aspectes el Reial Decret 9/2005, de 14 de gener de 2005 determina a l'article 3 quines són les Activitats Potencialment Contaminants del sòl (APC) i els informes que aquestes han de tramitar a l'administració competent (Agència de Residus de Catalunya-ARC).
Segons estableix el Reial Decret 9/2005, de 14 de gener de 2005 les APC han de presentar dos tipus d'informes segons diferents situacions: l'Informe Preliminar de Situació (IPS) i l'Informe de Situació (IS).
Igualment, els propietaris de sòls on en el passat s'hagi desenvolupat alguna activitat potencialment contaminant d'aquest hauran de presentar un informe de situació (IS) quan es sol·liciti una llicència o autorització per a l'establiment d'alguna activitat diferent a les activitats potencialment contaminants o que suposi un canvi d'ús del sòl.